# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Rheoliadau Cynhyrchion Organig (Cyfwerthedd a Rhestru Cyrff Rheoli) (Diwygio) 2021** |
| **DYDDIAD**  | **26 Gorffennaf 2021** |
| **GAN**  | **Lesley Griffiths MS, Minister for Rural Affairs, North Wales and Trefnydd** |

**Rheoliadau Cynhyrchion Organig (Cyfwerthedd a Rhestru Cyrff Rheoli) (Diwygio) 2021 (“Rheoliadau 2021”)**

OS a osodwyd yn Senedd y DU, sy'n diwygio Cyfraith yr UE a ddargedwir ac is-ddeddfwriaeth mewn maes datganoledig

Mae Rheoliadau 2021 yn diwygio'r ddeddfwriaeth ganlynol gan yr Undeb Ewropeaidd ("UE"):

Deddfwriaeth yr UE sy’n cael ei diwygio

* Rheoliad y Cyngor (EC) Rhif 834/2007 ar gynhyrchu organig a labelu cynhyrchion organig a diddymu Rheoliad (EEC) Rhif 2092/91
* Rheoliad y Comisiwn (EC) Rhif 889/2008 sy'n gosod rheolau manwl ar gyfer gweithredu Rheoliad y Cyngor (EC) Rhif 834/2007 ar gynhyrchu organig a labelu cynhyrchion organig o ran cynhyrchu, labelu a rheoli organig
* Rheoliad y Comisiwn (EC) Rhif 1235/2008 sy'n gosod rheolau manwl ar gyfer gweithredu Rheoliad y Cyngor (EC) Rhif 834/2007 o ran y trefniadau ar gyfer mewnforio cynhyrchion organig o drydydd gwledydd

**Unrhyw effaith y gallai'r OS ei chael ar gymhwysedd deddfwriaethol y Senedd a/neu gymhwysedd gweithredol Gweinidogion Cymru**

Mae swyddogion Llywodraeth Cymru o'r farn bod Rheoliadau 2021 yn cynnwys darpariaethau, sydd o fewn cwmpas cymhwysedd deddfwriaethol y Senedd, ac felly ni ddylid rhoi'r swyddogaethau cysylltiedig i'r Ysgrifennydd Gwladol yn unig.

Mae DEFRA o'r farn bod y diwygiadau i Reoliadau 2021 yn ymwneud â materion a gadwyd yn ôl. Ar y sail hon, mae DEFRA yn bwriadu trosglwyddo swyddogaethau sy'n ymwneud â chydnabod cyfwerthedd cyrff rheoli organig trydydd gwlad i'r Ysgrifennydd Gwladol.

**Diben y diwygiadau**

Diben Rheoliadau 2021 yw rhoi terfyn ar y broses o orfod diwygio deddfwriaeth bresennol bob tro y cydnabyddir bod trydydd gwlad newydd neu gorff rheoli cynhyrchion organig newydd yn gyfwerth â safonau organig Prydain Fawr, neu fod diwygiadau o’r fath yn angenrheidiol pe bai corff rheoli yn newid ei fanylion cyswllt. Bydd y rhestrau o drydydd gwledydd cymeradwy a chyrff rheoli yn cael eu rhoi ar Gov.UK yn hytrach nag mewn offeryn statudol, a fydd yn lleihau'r baich ar Senedd y DU a swyddogion polisi.

Ni fydd Rheoliadau 2021 yn newid system trydydd gwledydd na chyrff rheoli sy'n gwneud cais am gydnabyddiaeth, gan y bydd y system ymgeisio, adolygu, ymgynghori, cymharu safonau ac archwiliadau yn aros yr un fath.

Bydd cyrff rheoli trydydd gwlad sydd eisoes wedi'u rhestru yn atodiadau Rheoliad y Comisiwn (EC) Rhif 1235/2008 yn cael eu dileu a bydd eu manylion yn cael eu trosglwyddo i Gov.UK.

Bydd awdurdodau iechyd porthladdoedd, awdurdodau lleol a busnesau yn gallu cyrchu a chwilio'r rhestr hon ar Gov.UK i benderfynu o ble y gellir mewnforio cynhyrchion organig o ac o dan ba amodau, heb orfod chwilio drwy ddeddfwriaeth a diwygio offerynnau statudol cysylltiedig.

Bydd Rheoliadau 2021 yn cyflawni ymrwymiad y DU o dan y Cytundeb Masnach a Chydweithredu i gydnabod bod gan yr UE safonau organig cyfatebol. Bydd y gydnabyddiaeth hon o'r UE fel un sy'n cyfateb tan 31 Rhagfyr 2023 yn cael ei chynnwys yn y rhestrau ar-lein.

Mae Rheoliadau 2021 a Memorandwm Esboniadol cysylltiedig, sy'n nodi manylion tarddiad, diben ac effaith y diwygiadau ar gael yma:

**Ymateb i Lywodraeth y DU**

Safbwynt Llywodraeth Cymru yw bod cynhyrchu organig a’r Polisi Amaethyddol Cyffredin wedi'u datganoli ac felly maent yn eithriad i faterion a gadwyd yn ôl o dan Atodlen 7A i Ddeddf Llywodraeth Cymru 2006. Fodd bynnag, nid yw Llywodraeth y DU yn cytuno, ac mae'n credu bod y mater dan sylw yn Rheoliadau 2021 wedi'i gadw yn ôl. Felly, nid yw Llywodraeth y DU wedi ceisio cydsyniad Gweinidogion Cymru.

Barn Llywodraeth Cymru yw bod y swyddogaethau uchod yn ymwneud yn uniongyrchol â rheoleiddio symud bwyd, planhigion, anifeiliaid a phethau cysylltiedig, i mewn ac allan o Gymru, at ddibenion diogelu iechyd pobl, anifeiliaid neu blanhigion, lles anifeiliaid neu'r amgylchedd ac arsylwi neu weithredu rhwymedigaethau o dan y Polisi Amaethyddol Cyffredin. Mae pwnc amaethyddiaeth a'r Polisi Amaethyddol Cyffredin o fewn cymhwysedd deddfwriaethol y Senedd (h.y. wedi'i ddatganoli). O dan delerau'r Cytundeb Rhynglywodraethol, dylid bod wedi ceisio cydsyniad Gweinidogion Cymru cyn gosod Rheoliadau 2021.

Mae Gweinidogion Cymru wedi ysgrifennu at Lywodraeth y DU i'w hysbysu o'n barn nad yw'n briodol i Weinidogion Llywodraeth y DU wneud penderfyniadau unochrog ar faterion sy'n cael effaith uniongyrchol ar feysydd o fewn cymhwysedd datganoledig.